
ΑΙΤΙΟΛΟΓΙΚΗ ΕΚΘΕΣΗ
Στο σχέδιο νόμου «Διαρθρωτικά μέτρα για την πρόσβαση στο λιγνίτη και 
το περαιτέρω άνοιγμα της χονδρεμπορικής αγοράς ηλεκτρισμού»
Προς την Βουλή των Ελλήνων
Α. Εισαγωγικές παρατηρήσεις
Οι διατάξεις του παρόντος νόμου αναφέρονται στη δημιουργία δύο νέων από απόψεως στοιχείων ενεργητικού, παθητικού και ανθρώπινου δυναμικού, ανώνυμων εταιριών, με αρχικό μοναδικό μέτοχο τη ΔΕΗ Α.Ε. και κύριο σκοπό την παραγωγή ηλεκτρικής ενέργειας με χρήση λιγνίτη προς το σκοπό της αποεπένδυσης σχετικών περιουσιακών στοιχείων και δραστηριοτήτων της ΔΕΗ Α.Ε. κατόπιν διεθνούς πλειοδοτικού διαγωνισμού σε εκπλήρωση σχετικών δεσμεύσεων της Ελληνικής Δημοκρατίας προς την Ευρωπαϊκή Επιτροπή για άμεση λήψη διαρθρωτικών μέτρων αποκατάστασης των δυσμενών για τον ανταγωνισμό συνεπειών στην χονδρεμπορική αγορά ηλεκτρισμού λόγω της παρελθούσης προνομιακής πρόσβασης της ΔΕΗ Α.Ε. στα δημόσια κοιτάσματα λιγνίτη. Θα πρέπει να επισημανθεί ότι οι υποχρεώσεις αυτές αναλήφθηκαν στις αρχές του έτους κατόπιν εκτενούς διαβούλευσης με την Ευρωπαϊκή Επιτροπή στο πλαίσιο του Τρίτου Προγράμματος ESM Οικονομικής Ενίσχυσης και Προσαρμογής της Ελλάδας σε συμμόρφωση με τις αποφάσεις C(2008) 824 και C(2009) 6244 της Ευρωπαϊκής Επιτροπής για τη μονοπωλιακή πρόσβαση της ΔΕΗ Α.Ε. στον λιγνίτη, που κατέστησαν αμετάκλητες μετά τις (2016) 733 και (2016) 748 αποφάσεις του Γενικού Δικαστηρίου της Ευρωπαϊκής Ένωσης. Επίσης, η δημιουργία τέτοιων επιχειρήσεων και η ισότιμη πρόσβαση σε όλες τις πηγές ενέργειας συνάδει και με το ευρωπαϊκό ζητούμενο για την απελευθέρωση της αγοράς ηλεκτρικής ενέργειας με όρους ελεύθερου ανταγωνισμού. Περαιτέρω, αυξάνεται η εξωστρέφεια της ελληνικής αγοράς ηλεκτρικής ενέργειας και δημιουργούνται οι προϋποθέσεις για την συμμετοχή περισσότερων ισχυρών διεθνών παικτών στην ελληνική αγορά, την προσέλκυση επενδύσεων και τελικά τη μείωση των τιμών ενέργειας στον τελικό καταναλωτή ηλεκτρικής ενέργειας.  
Β. Επιμέρους διατάξεις 
Άρθρο 1 – Απόσχιση συγκεκριμένων λιγνιτικών κλάδων της ΔΕΗ Α.Ε.
Με το άρθρο αυτό προβλέπεται η απόσχιση και εισφορά δύο συγκεκριμένων ξεχωριστών λιγνιτικών κλάδων της ΔΕΗ Α.Ε. σε δύο νέες εταιρίες, αντίστοιχα, σε ποσοστό που προσεγγίζει το 40% του συνολικού εγκατεστημένου λιγνιτικού ηλεκτροπαραγωγικού δυναμικού της ΔΕΗ Α.Ε. μετά των δικαιωμάτων έρευνας και εκμετάλλευσης επί συγκεκριμένων κοιτασμάτων λιγνίτη που ήδη εξυπηρετούν  και θα εξυπηρετούν μελλοντικά το παραγωγικό αυτό δυναμικό με όρους ασφάλειας εφοδιασμού σε καύσιμο και τελικά σε ενέργεια για την χώρα. Επισημαίνεται ότι, οι εν λόγω κλάδοι καθορίστηκαν κατόπιν διαβούλευσης της Ελληνικής Δημοκρατίας με την Ευρωπαϊκή Επιτροπή, αλλά και της Ευρωπαϊκής Επιτροπής με δυνητικά ενδιαφερόμενους επενδυτές και άλλους παίχτες της εγχώριας και διεθνούς αγοράς ενέργειας (market test), σύμφωνα με τις σχετικές διαδικασίες που προβλέπει το ενωσιακό δίκαιο για θέματα συμμόρφωσης με το δίκαιο του ανταγωνισμού, ενώ εξειδικεύθηκαν σε συνεργασία με τη ΔΕΗ Α.Ε. για λόγους ασφάλειας δικαίου της επικείμενης συναλλαγής. Ειδικότερα, στην παράγραφο 2 καθορίζεται ότι, στην πρώτη εταιρεία, που θα συσταθεί, η ΔΕΗ Α.Ε. εισφέρει ως κλάδο τα περιουσιακά στοιχεία, δικαιώματα και υποχρεώσεις που αφορούν στη λιγνιτική ηλεκτροπαραγωγική δραστηριότητά της στην περιοχή της Μελίτης Φλώρινας και στην ευρύτερη αυτής περιοχή όπου έχουν χωροθετηθεί δημόσια λιγνιτικά κοιτάσματα και στη δεύτερη εταιρεία, που επίσης θα συσταθεί, εισφέρει ως κλάδο τα περιουσιακά στοιχεία, δικαιώματα και υποχρεώσεις που αφορούν στη λιγνιτική ηλεκτροπαραγωγική δραστηριότητά της στην περιοχή της Μεγαλόπολης Αρκαδίας. Στις παραγράφους 3 και 4 αποτυπώνονται τα περιουσιακά εκείνα στοιχεία που εισφέρονται σε κάθε μία από αυτές τις νέες εταιρείες, περιλαμβανομένων μονάδων ηλεκτροπαραγωγής, αδειών παραγωγής, δικαιωμάτων έρευνας και εκμετάλλευσης, κτιριακών, μηχανολογικών και βοηθητικών εγκαταστάσεων, βοηθητικών μηχανημάτων, εξοπλισμού και οχημάτων  καθώς και το σύνολο των διοικητικών αδειών και εγκρίσεων που αφορούν και σχετίζονται με τη δραστηριότητα εξόρυξης λιγνίτη και λιγνιτικής ηλεκτροπαραγωγής που αφορούν σε κάθε μία από τις εταιρείες. Στην παράγραφο 5 ρητά και για λόγους ασφάλειας δικαίου αποτυπώνεται ότι, το σύνολο των στοιχείων ενεργητικού και παθητικού, συμπεριλαμβανομένων των συμβάσεων ή σχέσεων εργασίας του προσωπικού της ΔΕΗ Α.Ε. που απασχολούνται στους κλάδους αυτούς, λογίζονται έκαστος ως αυτοτελής επιχειρησιακός κλάδος της ΔΕΗ Α.Ε. Ειδικότερα, ο μεν πρώτος λογίζεται ως κλάδος λιγνιτικής ηλεκτροπαραγωγικής δραστηριότητας ΑΗΣ Μελίτης και ο δεύτερος ως κλάδος λιγνιτικής ηλεκτροπαραγωγικής δραστηριότητας ΑΗΣ Μεγαλόπολης. Επισημαίνεται τέλος ότι, για λόγους εύρυθμης λειτουργίας και επιχειρησιακής συνέχειας των δύο κλάδων, στοιχεία ενεργητικού ή/και παθητικού που εκ παραδρομής δεν έχουν περιγραφεί στην αντίστοιχη συμβολαιογραφική πράξη απόσχισης, αλλά είναι απαραίτητα για τους λόγους αυτούς και περιλαμβάνονται από οργανωτικής και λειτουργικής άποψης στον αντίστοιχο κλάδο, λογίζονται ως εισφερθέντα στην αντίστοιχη νέα εταιρεία κατά τη στιγμή της ολοκλήρωσης της αντίστοιχης απόσχισης κλάδου και εισφοράς αυτού στη νέα εταιρεία.  
Άρθρο 2 – Διαδικασία, ολοκλήρωση και συνέπειες της απόσχισης 
Με το άρθρο αυτό ρυθμίζεται ειδικά η σκοπούμενη απόσχιση και εισφορά των εν λόγω δύο κλάδων της ΔΕΗ Α.Ε. στις δύο νεοϊδρυόμενες ανώνυμες εταιρείες. Ειδικότερα, στην παράγραφο 1 ρητά ο νόμος διαλαμβάνει για λόγους ασφάλειας δικαίου ότι το σύνολο των περιουσιακών στοιχείων της ΔΕΗ Α.Ε., τα οποία υπάγονται λειτουργικά στις δραστηριότητες του κάθε κλάδου, τα οποία καταγράφονται στην αντίστοιχη λογιστική κατάσταση απόσχισης, η ημερομηνία της οποίας προσδιορίζεται από το Διοικητικό Συμβούλιο της ΔΕΗ Α.Ε. σε μεταγενέστερο αυτής χρόνο, εισφέρονται στην αντίστοιχη νέα εταιρεία κατά τη σύσταση αυτής. Η παράγραφος 2 ορίζει ότι, οι εν λόγω αποσχίσεις θα διενεργηθούν σύμφωνα με την διαδικασία και τους όρους υφισταμένων νόμων περί εταιρικών μετασχηματισμών και των σχετικών φορολογικών ωφελημάτων, κατά παρέκκλιση κάποιων διατάξεων, οι οποίες περιγράφονται αναλυτικά στην παράγραφο αυτή. Προσδιορίζεται ρητά το χρονικό εκείνο σημείο κατά το οποίο ολοκληρώνεται η  απόσχιση και εισφορά του κάθε κλάδου και η μεταφορά των σχετικών δραστηριοτήτων στην αντίστοιχη νέα εταιρεία, το οποίο δεν είναι άλλο από την καταχώριση στο Γ.Ε.ΜΗ. της σχετικής εγκριτικής απόφασης, η οποία συνεπάγεται και την επέλευση των εννόμων συνεπειών της αυτοδίκαιης μεταβίβασης στις νέες εταιρείες του συνόλου των παντός είδους εισφερομένων περιουσιακών στοιχείων, εννόμων σχέσεων, δικαιωμάτων και υποχρεώσεων που απορρέουν από αυτά και εξομοιώνεται με καθολική διαδοχή της κάθε νέας εταιρείας από τη ΔΕΗ Α.Ε. ως προς τον αντίστοιχο κλάδο. Προς διευκόλυνση και αποσαφήνιση της επέλευσης των εννόμων συνεπειών της σκοπούμενης απόσχισης και εισφοράς του κάθε κλάδου της ΔΕΗ Α.Ε. στις νέες εταιρείες καθώς και διασφάλιση της αποτελεσματικής λειτουργίας, σύμφωνα με τις περιγραφόμενες στο εθνικό και ενωσιακό δίκαιο απαιτήσεις, τόσο των νέων εταιρειών όσο και της ΔΕΗ ΑΕ., θεσπίζονται επιπλέον ρυθμίσεις που αφορούν σε επιμέρους πολεοδομικά, φορολογικά και λογιστικά ζητήματα.
Άρθρο 3 – Πλαίσιο διεθνούς διαγωνισμού για ολοκλήρωση αποεπένδυσης
Στο άρθρο αυτό προβλέπεται το πλαίσιο, το χρονοδιάγραμμα και οι βασικοί όροι και προϋποθέσεις διενέργειας και ολοκλήρωσης ενός ανοικτού, διεθνούς, πλειοδοτικού διαγωνισμού με επισπεύδουσα την ΔΕΗ Α.Ε. και με την εποπτεία του Ελληνικού Δημοσίου, αλλά και την προηγούμενη έγκριση της Ευρωπαϊκής Επιτροπής, προκειμένου να ολοκληρωθεί η συμφωνηθείσα με την Ευρωπαϊκή Επιτροπή αποεπένδυση των δύο λιγνιτικών κλάδων της ΔΕΗ Α.Ε. σε έναν ή περισσότερους επενδυτές με τη μεταβίβαση μέσω αγοραπωλησίας όλων των μετοχών εκδόσεως των δύο νέων εταιρειών υπό συνθήκες διαφάνειας και αντικειμενικότητας. Ειδικότερα, στην παράγραφο 2 προβλέπεται ότι, ο διαγωνισμός θα προκηρυχθεί μέσω ανοικτής, διεθνούς, δημόσιας πρόσκλησης από την ΔΕΗ Α.Ε. έως την 31η Μαΐου 2018 και υπό την επιφύλαξη της παραγράφου 7 θα ολοκληρωθεί με την υπογραφή της σύμβασης αγοραπωλησίας μετοχών και των λοιπών συμβάσεων των παραγράφων 7 και 8 εντός έξι (6) μηνών από την ημερομηνία έναρξης ισχύος της απόφασης της Ευρωπαϊκής Επιτροπής. Στην παράγραφο 3 τίθενται τα ελάχιστα εκείνα που πρέπει να περιλαμβάνει η δημόσια πρόσκληση του διαγωνισμού που είναι η διαδικασία, τα κριτήρια προεπιλογής και τελικής επιλογής των συμμετεχόντων, οι προθεσμίες υποβολής των δεσμευτικών προσφορών, η κατάθεση εγγυητικών επιστολών συμμετοχής, η διαδικασία υποβολής ερωτημάτων και επεξηγήσεων, οι όροι και οι εγγυήσεις εμπιστευτικότητας,  το σχέδιο της σύμβασης αγοραπωλησίας των μετοχών της κάθε νέας εταιρίας και οι όροι και οι προϋποθέσεις για την ολοκλήρωση της μεταβίβασης των μετοχών στον ή στους προτιμητέους επενδυτές. Δίνεται  εκ του νόμου η δυνατότητα στα ενδιαφερόμενα μέρη να υποβάλουν προσφορές, είτε για την απόκτηση του συνόλου των μετοχών και των δύο νέων εταιρειών, είτε για την απόκτηση του συνόλου των μετοχών μίας από αυτές. Με τις παραγράφους 4, 5 και 6 διασφαλίζονται  τα νόμιμα οικονομικά συμφέροντα της ΔΕΗ Α.Ε. και των μετόχων της βάσει βέλτιστων πρακτικών εκτίμησης ενός δίκαιου εύρους εμπορικής αξίας του κάθε κλάδου ξεχωριστά (fair value range) και γνωμοδότησης από διεθνή ανεξάρτητο εκτιμητή περί του δικαίου και ευλόγου του προσφερομένου τιμήματος (fairness opinion), ενώ ταυτόχρονα διασφαλίζεται και η οικονομική βιωσιμότητα και ανταγωνιστικότητα των κλάδων αυτών μέχρι την ολοκλήρωση της αποεπένδυσής τους από την ΔΕΗ Α.Ε. με τη συνδρομή ενός εντολοδόχου παρακολούθησης (monitoring trustee) της αποεπένδυσης και του διαγωνισμού εκ μέρους της Ευρωπαϊκής Επιτροπής σύμφωνα με τις σχετικές διαδικασίες που προβλέπει το ενωσιακό δίκαιο για θέματα συμμόρφωσης με το δίκαιο του ανταγωνισμού. Με την παράγραφο 7 δίνεται ο απαραίτητος χρόνος στα μέρη να προβούν σε κάθε αναγκαία ενέργεια προκειμένου να εξασφαλίσουν τη χορήγηση των αναγκαίων κανονιστικών εγκρίσεων καθώς και την εκπλήρωση κάθε απαραίτητης για την ολοκλήρωση της αντίστοιχης συναλλαγής προϋπόθεσης εντός τριών (3) μηνών από τη σύναψη της σχετικής σύμβασης αγοραπωλησίας μετοχών, η μη πλήρωση των οποίων καθιστά αδύνατη την ολοκλήρωση της αντίστοιχης συναλλαγής. Στην παράγραφο 8 και στο ίδιο πλαίσιο διαφάνειας και αντικειμενικότητας προβλέπεται επίσης η δυνατότητα σύναψης κάθε σύμβασης παροχής υπηρεσιών (service level agreement) ή/και μίσθωσης ακινήτων που είναι απαραίτητη για την ασφαλή και εύρυθμη τεχνική, εμπορική και διοικητική λειτουργία τόσο των νέων εταιρειών όσο και της ΔΕΗ Α.Ε., τόσο πριν όσο και μετά την ολοκλήρωση της σκοπούμενης αποεπένδυσης βάσει κόστους και με διαφανείς και συνήθεις λοιπούς εμπορικούς, τεχνικούς, οικονομικούς και νομικούς όρους και προϋποθέσεις για τέτοιου είδους συμβάσεις. Στην παράγραφο 9 προβλέπεται ότι το Ελληνικό Δημόσιο και η ΔΕΗ Α.Ε. οφείλουν να διατηρήσουν την οικονομική βιωσιμότητα και ανταγωνιστικότητα των εισφερομένων κλάδων και των νέων εταιρειών σύμφωνα με την καλώς νοούμενη επιχειρηματική πρακτική που εύλογα θα επεδείκνυε κάθε συνετός επιχειρηματίας του αντίστοιχου κλάδου, ενώ στο πλαίσιο του διαγωνισμού και αναλόγως του σταδίου εξέλιξης και ολοκλήρωσης αυτού και με την επιφύλαξη δεσμεύσεων εμπιστευτικότητας των συμμετεχόντων και των συμβούλων τους, η ΔΕΗ Α.Ε. υποχρεούται να παρέχει κάθε πληροφορία που αφορά στους εισφερόμενους κλάδους και το απασχολούμενο σε αυτούς προσωπικό προκειμένου οι ενδιαφερόμενοι επενδυτές να μπορούν να διενεργήσουν έναν εύλογο νομικό έλεγχο αυτών. Στην παράγραφο 10 και για λόγους που αφορούν στην ευστάθεια και ασφάλεια του ΕΣΜΗΕ στην Πελοπόννησο, προβλέπεται η δυνατότητα περιορισμού, μετά από τεκμηριωμένη κρίση της ΑΔΜΗΕ Α.Ε, βάσει των προαναφερθέντων λόγων, της αποδιδόμενης ισχύος της μονάδας ηλεκτροπαραγωγής υπ’ αριθμ. 5 του ΑΗΣ Β΄ Μεγαλόπολης (Μεγαλόπολη 5) της ΔΕΗ Α.Ε. εως τα 500 MW.
Άρθρο 4 – Μεταφορά προσωπικού εισφερομένων κλάδων στις νέες εταιρείες
Προς διασφάλιση των εργασιακών δικαιωμάτων του ανθρώπινου δυναμικού της ΔΕΗ Α.Ε. που απασχολείται στους κλάδους αυτούς κατά την ημερομηνία της απόσχισης του κάθε κλάδου στην κάθε νέα εταιρεία, προβλέπεται στην παράγραφο 1 η διατήρηση σε ισχύ όλων των υφιστάμενων εργασιακών και ασφαλιστικών τους δικαιωμάτων, όπως έχουν διαμορφωθεί κατά την ημερομηνία αυτή. Προς διασφάλιση της εργασιακής ειρήνης στους κλάδους αυτούς μετά την ολοκλήρωση της αποεπένδυσης, προβλέπεται στην παράγραφο 2 ότι οι νέες εταιρίες δεν δύνανται να προβούν για λόγους οικονομικούς, τεχνικούς ή οργανώσεως σε απολύσεις εργατικού δυναμικού, που προέρχεται από την ΔΕΗ Α.Ε. εξαιτίας των αποσχίσεων, για χρονική περίοδο έξι (6) ετών από την ολοκλήρωση αυτών. Προς διασφάλιση της εύρυθμης λειτουργίας των κλάδων και προκειμένου να μην διακυβευθεί η οικονομική βιωσιμότητα και η ανταγωνιστικότητα των κλάδων αυτών κατά τα πρώτα χρόνια της λειτουργίας τους υπό τον έλεγχο του προτιμητέου επενδυτή, προβλέπεται στην παράγραφο 3 ότι  η ΔΕΗ Α.Ε. θα απόσχει από κάθε ενέργεια προσέλκυσης του μεταφερόμενου προσωπικού για επαναπρόσληψη τα πρώτα δύο (2) έτη από την υπογραφή της σχετική σύμβασης. Τέλος, προς διασφάλιση της εργασίας και των εργασιακών και ασφαλιστικών δικαιωμάτων και του λοιπού προσωπικού της ΔΕΗ Α.Ε. που απασχολείται σε υπηρεσιακές μονάδες που τίθενται εκτός λειτουργίας, καθώς και του προσωπικού των υπηρεσιακών μονάδων αυτής στη Μεγαλόπολη και στη Μελίτη Φλώρινας, το οποίο δεν εισφέρεται κατά την ημερομηνία απόσχισης στις νέες εταιρείες, σύμφωνα με την παράγραφο 1, προβλέπεται στην παράγραφο 4 η δυνατότητα ο προσωπικό αυτό (α) να μετατεθεί με απόφαση του Διοικητικού Συμβουλίου της ΔΕΗ Α.Ε. για την κάλυψη υπηρεσιακών αναγκών άλλων Μονάδων της ΔΕΗ Α.Ε. ή (β) να μετακινηθεί σε άλλες θυγατρικές εταιρείες της ΔΕΗ ΑΕ, κατόπιν αίτησης του εργαζόμενου και αποφάσεων των Διοικητικών Συμβουλίων της ΔΕΗ ΑΕ και της αντίστοιχης θυγατρικής εταιρείας, στις οποίες αποφάσεις θα καθορίζονται οι όροι και οι προϋποθέσεις της μετακίνησης, καθώς και ο αριθμός του μετακινούμενου προσωπικού ή (γ) να ενταχθεί σε πρόγραμμα εθελουσίας εξόδου, οι όροι και οι προϋποθέσεις του οποίου θα προσδιοριστούν με απόφαση του Διοικητικού Συμβουλίου της ΔΕΗ ΑΕ. 
Άρθρο 5 – Ευθύνη της ΔΕΗ Α.Ε. και των νέων εταιρειών έναντι τρίτων 
Δεδομένου ότι στο πλαίσιο της απόσχισης οι εισφερόμενες έννομες σχέσεις περιέρχονται εκ του νόμου και άνευ συγκαταθέσεως των ενδιαφερομένων μερών στις νέες εταιρείες, το άρθρο αυτό προβλέπει ειδικές διατάξεις για την εγγυητική ευθύνη της ΔΕΗ Α.Ε. μέχρι και από την ολοκλήρωση της αποεπένδυσης του κάθε κλάδου. Προς άρση κάθε αμφισβήτησης, οι διατάξεις των άρθρων 477 και 479 του Αστικού Κώδικα δεν εφαρμόζονται στη σκοπούμενη απόσχιση και εισφορά. Περαιτέρω, η διενέργεια του διαγωνισμού καθώς και η εκτέλεση όλων των απαραίτητων ενεργειών προς τον σκοπό της υλοποίησης της αποεπένδυσης αποτελούν νόμιμες υποχρεώσεις της ΔΕΗ Α.Ε. και των λοιπών κατά περίσταση εμπλεκόμενων νομικών και φυσικών προσώπων καθόσον η αποεπένδυση αυτή συνιστά ανειλημμένη δέσμευση της Ελληνικής Δημοκρατίας έναντι της Ευρωπαϊκής Επιτροπής. Επίσης, διευκρινίζεται ρητά ότι η σκοπούμενη απόσχιση και εισφορά, και η ολοκλήρωση της σχετικής αποεπένδυσης δεν δύναται να συνιστά από μόνη της λόγο ανατροπής εννόμων σχέσεων, καταστάσεων και συμβάσεων της ΔΕΗ Α.Ε. και των θυγατρικών της με τρίτους αντισυμβαλλομένους. 
Άρθρο 6 – Εισφορά δικαιωμάτων έρευνας και εκμετάλλευσης λιγνίτη 
Στην παράγραφο 1 προβλέπεται η κατ’ εξαίρεση και για λόγους δημοσίου συμφέροντος που άπτονται  (α) την εκπλήρωση των δεσμεύσεων της Ελληνικής Δημοκρατίας προς την Ευρωπαϊκή Επιτροπή, (β) την απρόσκοπτη διασφάλιση με λιγνίτη των ηλεκτροπαραγωγικών μονάδων κάθε εισφερομένου κλάδου στο μέλλον για την διασφάλιση της ενεργειακής επάρκειας και ασφάλειας της χώρας και (γ)  την ορθολογική αξιοποίηση του ορυκτού πλούτου της χώρας, η εισφορά από την ΔΕΗ Α.Ε. στις νέες εταιρείες, κατά παρέκκλιση κάθε αντίθετης, γενικής ή ειδικής, διάταξης, των δικαιωμάτων έρευνας και εκμετάλλευσης λιγνίτη στη Μεγαλόπολη Αρκαδίας και στη Μελίτη Φλώρινας, που έχουν παραχωρηθεί στη ΔΕΗ Α.Ε. δυνάμει του άρθρου 22 του ν.δ. 4029/1959 (Α΄250) και της κατ’ εξουσιοδότησης αυτού από 1 Απριλίου 1960 απόφασης του Υπουργού Βιομηχανίας με αριθμό 27485/861 (Β΄175), καθώς και της από 4 Ιουλίου 1994 απόφασης του Υπουργού Βιομηχανίας, Έρευνας και Τεχνολογίας με αριθμό Δ9-Α/Φ54/13421 (Β΄633), προκειμένου αυτά να περιέλθουν στον αντίστοιχο προτιμητέο επενδυτή που θα προκύψει από τη διαγωνιστική διαδικασία του άρθρου 3, παρέχοντας τα απαιτούμενα εχέγγυα για την επίτευξη μελλοντικά των ανωτέρω σκοπών. Περαιτέρω, για τους ίδιους ως άνω λόγους δημοσίου συμφέροντος, καθώς και για την επίσπευση της διενέργειας έρευνας και εκμετάλλευσης του δημόσιου λιγνιτοφόρου χώρου στην περιοχή της Βεύης στη Φλώρινα, προβλέπεται  στην παράγραφο 2 η σύναψη σύμβασης μίσθωσης του δικαιώματος έρευνας και εκμετάλλευσης του χώρου αυτού, που δεν έχει παραχωρηθεί στη ΔΕΗ Α.Ε. και είναι στη διάθεση του Ελληνικού Δημοσίου, από τον προτιμητέο επενδυτή που θα ανακηρυχθεί σύμφωνα με το άρθρο 3 για τον κλάδο λιγνιτικής ηλεκτροπαραγωγής ΑΗΣ Μελίτης. Σε κάθε περίπτωση και για λόγους διασφάλισης του δημοσίου συμφέροντος, οι όροι της σύμβασης μίσθωσης δεν δύναται να είναι δυσμενέστεροι αυτών της τελευταίας υπογραφείσας σύμβασης. Προς διασφάλιση των βέλτιστων όρων αυτής της σύμβασης καθώς και της συμμόρφωσής τους με τους κανόνες που αφορούν τον ελεύθερο ανταγωνισμό και τους κανόνες της αγοράς, η Ελληνική Δημοκρατία δύναται να ζητήσει γνωμοδότηση από ανεξάρτητο ειδικό εκτιμητή (expert opinion), η οποία θα βεβαιώνει ότι οι όροι της σύμβασης είναι οι πλέον ενδεδειγμένοι βάσει τα ανωτέρα κριτήρια αλλά και άλλα που τυχόν θα λάβει υπόψη του. Τέλος, στην παράγραφο 3 προβλέπεται ότι για τους ίδιους λόγους δημοσίου συμφέροντος και ισότιμης αντιμετώπισης των διοικούμενων, η διάρκεια ισχύος των δικαιωμάτων έρευνας και εκμετάλλευσης λιγνίτη της παραγράφου 1 του άρθρου αυτού καθώς και των αντίστοιχων δικαιωμάτων της ΔΕΗ Α.Ε. παρατείνεται με απόφαση του Υπουργού Περιβάλλοντος και Ενέργειας για περίοδο τουλάχιστον ίση με την υπολειπόμενη διάρκεια ισχύος της τελευταίας εκδοθείσας άδειας παραγωγής ηλεκτρικής ενέργειας των μονάδων ηλεκτροπαραγωγής που χρησιμοποιούν λιγνίτη που εξορύσσεται στις αντίστοιχες περιοχές. Η παράταση αυτή λαμβάνει χώρα κατά παρέκκλιση κάθε αντίθετης, γενικής ή ειδικής, διάταξης νόμου. 
Άρθρο 7 - Ειδικό τέλος δικαιωμάτων έρευνας και εκμετάλλευσης λιγνίτη
Προς το σκοπό της ισότιμης αντιμετώπισης των διοικουμένων – ηλεκτροπαραγωγών με χρήση λιγνίτη που κατέχουν ή τους έχουν παραχωρηθεί με οποιονδήποτε τρόπο δικαιώματα έρευνας και εκμετάλλευσης λιγνίτη επί λιγνιτοφόρων περιοχών εντός της Ελληνικής επικράτειας, αλλά και προς το σκοπό του ορθολογικότερου, διαφανέστερου και αναλογικότερου υπολογισμού του καταργούμενου δια του άρθρου 8 «Τέλους Ανάπτυξης Βιομηχανικών Περιοχών Παραγωγής Ηλεκτρικής Ενέργειας από Λιγνιτικούς Σταθμούς» του άρθρου 20 του ν. 2446/1996 (Α'276), όπως έχει τροποποιηθεί και ισχύει, θεσπίζεται σε αντικατάσταση αυτού ένα νέο ειδικό τέλος ύψους 1,20 Ευρώ ανά μεγαβατώρα (€/MWh) παραγόμενης ηλεκτρικής ενέργειας από λιγνίτη. Το ανωτέρω ειδικό τέλος δεν συνυπολογίζεται στο μεταβλητό κόστος των λιγνιτικών μονάδων ηλεκτροπαραγωγής και ανακτάται από τις λιγνιτικές μονάδες μέσω σχετικής χρέωσης που προστίθεται στις χρεώσεις προσαυξήσεων της χονδρεμπορικής αγοράς ηλεκτρισμού για λόγους διασφάλισης της ανταγωνιστικότητας αυτών συνεπεία της ανταποδοτικής φύσης του ειδικού αυτού τέλους προς τις τοπικές κοινωνίες που υφίστανται άμεσα τις δυσμενείς συνέπειες της εξόρυξης και καύσης λιγνίτη. Για το λόγο αυτό, τα κονδύλια που θα προκύψουν από την επιβολή του παραπάνω τέλους θα χρησιμοποιηθούν ιδίως για τη χρηματοδότηση έργων υποδομής, ανάπτυξης και προστασίας του περιβάλλοντος και έργων μετεγκατάστασης οικισμών των Περιφερειακών Ενοτήτων Αρκαδίας, Κοζάνης και Φλώρινας. 
Άρθρο 8 – Καταργούμενες διατάξεις
Με το άρθρο αυτό καταργούνται δύο διατάξεις. Η μεν πρώτη αφορά στο «Τέλος Ανάπτυξης Βιομηχανικών Περιοχών Παραγωγής Ηλεκτρικής Ενέργειας από Λιγνιτικούς Σταθμούς» του άρθρου 20 του ν. 2446/1996, το οποίο αντικαθίσταται από το τέλος δικαιωμάτων έρευνας και εκμετάλλευσης λογνίτη του προηγούμενου άρθρου. Η δεύτερη αφορά στον συμψηφισμό του χορηγούμενου εφ` άπαξ βοηθήματος με την τυχόν καταβαλλομένη αποζημίωση στους ασφαλισμένους λόγω καταγγελίας της συμβάσεως εργασίας ή  συμπλήρωσης του ορίου ηλικίας ή άλλης αιτίας αποχωρήσεως, όπως ο συμψηφισμός αυτός προβλέπεται στην παράγραφο 3 του άρθρου 25 του ν. 4491/1966. Με το άρθρο 34 του ν. 2773/1999 η ΔΕΗ μετατράπηκε σε ανώνυμη εταιρεία και ρυθμίστηκε το ασφαλιστικό καθεστώς των εργαζομένων της με τη δημιουργία ασφαλιστικού φορέα υπό τη μορφή ΝΠΔΔ. Κατ’ εξουσιοδότηση του νόμου αυτού, εκδόθηκε το π.δ. 51/2001 που προέβλεπε την οργάνωση και τη λειτουργία του νέου ασφαλιστικού φορέα (Οργανισμός Ασφάλισης Προσωπικού ΔΕΗ). Παράλληλα, η διάταξη της παρ. 3 του άρθρου 25 του ν. 4491/1966 συνέχισε να ισχύει σύμφωνα με την παρ. 2 του άρθρου 2 του ανωτέρω π.δ. που αναφέρεται στον σκοπό του ΟΑΠ-ΔΕΗ. Πλέον ο Φορέας που χορηγεί την εφάπαξ παροχή είναι διαφορετικός από τη ΔΕΗ που καταβάλει τις αποζημιώσεις και επομένως ο συμψηφισμός αποζημίωσης με εφάπαξ παροχή είναι άνευ αντικειμένου και η σχετική διάταξη θεωρείται καταργημένη. 
Άρθρο 9 – Έναρξη ισχύος 
Η ισχύς του νόμου αρχίζει από τη δημοσίευσή του στην Εφημερίδα της Κυβερνήσεως.
Αθήνα, .... Απριλίου 2018

